SGPส่อง 2H58 เสี่ยงราคาแก๊สชะลอตัวเหตุถูกต่อรองราคาในช่วงเศรษฐกิจไม่ดี
เหตุถูกต่อรองราคาในช่วงเศรษฐกิจไม่ดี
9 ก.ย. 2558

บล.ดีบีเอสฯ ระบุในบทวิเคราะห์ (9 ก.ย.) ว่า บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP บริษัทมีส่วนแบ่งการตลาดในประเทศเป็นอันดับสอง บริษัทก่อตั้งมาราว 40 ปี หลังเข้าซื้อยูนิคแก๊ส จึงมี 2 แบรนด์ คือ สยามแก๊ส และยูนิคแก๊ส
ส่วนแบ่งตลาดเป็นอันดับ 2  ในประเทศไทยที่ 23.4% บริษัทมีกิจการที่จีน, เวียดนาม, สิงคโปร์, มาเลเซีย ทาง SGP มีธุรกิจขนส่งทางบกและทางเรือ (กำลังก่อสร้างท่าเรือ) รวมทั้งมีธุรกิจผลิตถังแก๊สเองด้วย บริษัทมีคลังสินค้า 7 แห่ง (4 แห่งมีท่าเรือ) และมีโรงบรรจุเอง 35 แห่ง มีโรงบรรจุของเอเยนต์ 143 แห่ง มีปั๊มแก๊สเอง 43 แห่ง (ปี 58 มีแผนขยาย 5 ปั๊ม ได้ทำไปแล้ว 3 ปั๊ม) และปั๊มตัวแทนจำหน่าย 528 แห่ง มีรถบรรทุกแก๊สเอง 500 กว่าคัน มีเรือเล็ก 18 ลำ (1-1.5 พันตัน) เรือใหญ่ 3 ลำ (4.4 หมื่นตัน)
ปริมาณขายแก๊สในประเทศลดลงตามภาวะเศรษฐกิจ ปริมาณการใช้แก๊สของอุตสาหกรรมในไตรมาส2/58ลดลง 3.1%เทียบไตรมาสก่อนหน้าและ 5.5%เทียบช่วงเดียวกันของปีก่อนส่วนของ SGP ลดลงมากกว่าตลาดที่ 4.3%เทียบไตรมาสก่อนหน้าและ 6.8%เทียบช่วงเดียวกันของปีก่อนโดยหลักมาจากการลดลงของภาคครัวเรือน เพราะภาวะเศรษฐกิจที่ชะลอตัว ส่วนแก๊สสำหรับรถยนต์และอุตสาหกรรมอยู่ในระดับทรงตัว
ยอดขายในจีนเติบโตแข็งแกร่ง สำหรับยอดขายในต่างประเทศ พบว่ายอดขายในจีนช่วงไตรมาส2/58 เพิ่มขึ้นดีมาก เพราะมีลูกค้าใหม่รายใหญ่เข้ามา ทำให้ยอดขายไตรมาส2/58เติบโต 41%เทียบช่วงเดียวกันของปีก่อนและก้าวกระโดด 226% เทียบช่วงเดียวกันของปีก่อน  และยอดขายส่งเพิ่ม 51% เทียบไตรมาสก่อนหน้าเพราะไตรมาส 2 เป็นช่วงเริ่มสัญญาใหม่ ส่วนยอดขายในสิงคโปร์และมาเลเซียทรงตัว เทียบช่วงเดียวกันของปีก่อนและ เทียบไตรมาสก่อนหน้า  สำหรับเวียดนามลดลง แต่จะดีขึ้นในไตรมาส 3/58 ซึ่งเริ่มสัญญาใหม่ ทั้งนี้บริษัทมียอดขายในต่างประเทศ 56% และในประเทศ 44% ในช่วงครึ่งแรกปี 58
ราคาแก๊สในปี 58 มีเสถียรภาพขึ้นมาก ทำให้ความเสี่ยงจากขาดทุนในสินค้าคงคลังจะน้อยกว่าปีก่อน (ซึ่งในปี 57 ราคาแก๊สผันผวนในขาลง) ในช่วงไตรมาส2/58รัฐบาลไทยมีการปรับราคา LPG ลงในเดือนส.ค.58 แต่ราคาน้ำมันก็ต่ำลงด้วย ทำให้ช่องว่างระหว่างราคาแก๊สและน้ำมันค้าปลีกในประเทศยังคงสูง และความต้องการใช้แก๊สยังคงมีมาก บริษัทไม่ได้รับผลกระทบจากการปรับราคาแก๊สโดยตรง เพราะเป็นธุรกิจด้านปลายน้ำ (ผู้ค้าและให้บริการขนส่ง)
ตั้งเป้าหมายยอดขายปีนี้เติบโต 5% เป็น 2.57 ล้านตัน โดยในครึ่งแรกปี 58 ทำได้แล้ว 50% ของเป้าหมาย โดยในส่วนของจีนทำได้ดีกว่าเป้าหมายแต่ไปชดเชยกับเวียดนามที่ทำได้ต่ำกว่าเป้าหมาย มาร์จิ้นในประเทศจีนอยู่ในระดับดีกว่าประเทศอื่นๆ แต่ก็มีความเสี่ยงจากราคาตลาดโลกที่อาจอ่อนแอจากภาวะเศรษฐกิจซบเซา และอาจผันผวนมากขึ้นตามราคาน้ำมันที่แกว่งมากขึ้นในช่วงไตรมาส 3/58  บริษัทได้มีการทำ Forward Contract ในช่วงที่จีนปรับลดค่าเงินหยวน ทำให้ได้รับผลกระทบไม่มาก
ปี 58 พลิกเป็นกำไรแต่ยังไม่ได้สูงมาก (ในครึ่งแรกปี 58 มีกำไรสุทธิ 403 ล้านบาท เทียบกับทั้งปี 57 ที่ขาดทุนสุทธิ 514 ล้านบาท) เนื่องจากฟื้นตัวในช่วงเศรษฐกิจซบเซาทั้งในประเทศและต่างประเทศ ขณะเดียวกันในครึ่งหลังปี 58 มีความเสี่ยงจากราคาแก๊สที่อาจชะลอตัวลงเนื่องจากการถูกต่อรองราคาในช่วงเศรษฐกิจไม่ดี ที่ราคาปัจจุบันซื้อขายที่ P/E ปีนี้ประมาณ 12 เท่า ซึ่งเป็นระดับเฉลี่ยของอุตสาหกรรม Commodities Trading 
 